RO Jurnalul Ofícial al Uniunii Europene 62

31999R1727



JURNALUL OFÍCIAL AL UNIUNII EUROPENE

REGULAMENTUL (CE) NR. 1727/1999 AL COMISIEI

din 28 iulie 1999

de stabilire a normelor de aplicare a Regulamentului (CEE) nr. 2158/92 al Consiliului privind protecția pădurilor din Comunitate împotriva incendiilor

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CEE) nr. 2158/92 al Consiliului din 23 iulie 1992 privind protecția pădurilor din Comunitate împotriva incendiilor (1), modificat prin Regulamentul (CE) nr. 308/97 (2), în special articolul 4 alineatul (4),

(1) întrucât Regulamentul (CEE) nr. 2158/92 prevede o contribuție financiară din partea Comunității la măsurile de îmbunătățire a protecției pădurilor împotriva incendiilor;

(2) întrucât articolul 4 alineatul (3) din regulamentul menționat prevede ca finanțarea Comunității să fie acordată, în primul rând, pentru programele de protecție a pădurilor împotriva incendiilor, prezentate de statele membre;

(3) întrucât, în interesul eficacității, al simplificării și raționalizării procedurilor la nivel național și comunitar, diferitele măsuri pentru care este solicitată asistența Comunității trebuie cuprinse într-un plan național anual pentru fiecare stat membru;

(4) întrucât trebuie stabilite modalitățile de prezentare a cererilor de sprijin în cadrul programelor naționale și informațiile pe care acestea trebuie să le cuprindă pentru a accelera examinarea;

(5) întrucât trebuie introdus un sistem de plăți în avans ale ajutorului comunitar, pentru a sprijini statele membre în asigurarea unei gestiuni financiare corecte a programului lor național;

(6) întrucât cererile înaintate Comisiei de către statele membre pentru plata avansurilor și a soldurilor în cadrul programului național trebuie să conțină anumite informații pentru a contribui la efectuarea regulată a cheltuielilor;

(7) întrucât Comisia trebuie informată dacă măsurile sunt puse în aplicare în conformitate cu condițiile și în limita de timp stabilite în decizia de acordare a ajutorului;

(8) întrucât statelor membre li se cere să adopte prevederile necesare pentru a garanta că la punerea în aplicare a măsurilor din cadrul programului național sunt realizate verificări efective asupra acesteia;

(9) întrucât articolul 8 din Regulamentul (CEE) nr. 2158/92 și Regulamentul (CE, Euratom) nr. 2988/95 din 18 decembrie 1995 privind protecția intereselor financiare ale Comunităților Europene (3) prevăd ca statele membre să garanteze că operațiunile finanțate de către Comisie sunt desfășurate în mod efectiv și regulat și să recupereze sumele pierdute ca urmare a neglijenței și neregularităților; întrucât asemenea sume reprezintă cheltuieli nejustificate din bugetul Comunității, acestea trebuie rambursate Comunității;

(10) întrucât, dacă verificările Comisiei în conformitate cu articolul 8 din Regulamentul (CEE) nr. 2158/92 identifică o neregularitate, statele membre trebuie să aibă ocazia de a-și exprima opinia asupra situației observate; întrucât acolo unde este confirmată o neregularitate și unde sumele în cauză reprezintă cheltuieli nejustificate din bugetul Comunității, acestea trebuie rambursate Comunității;

(11) întrucât Regulamentul (CEE) nr. 1170/93 al Comisiei (4) modificat prin Regulamentul (CE) nr. 1460/98 (5), trebuie revocat;

(12) întrucât măsurile prevăzute în prezentul regulament sunt conforme cu avizul Comitetului permanent forestier,

ADOPTĂ PREZENTUL REGULAMENT:

Articolul 1

(1) Programele prevăzute în articolul 4 din Regulamentul (CEE) nr. 2158/92 urmează a fi elaborate în fiecare an la nivel național. Programele naționale trebuie să acopere toate cererile de ajutor făcute în conformitate cu articolul 4 menționat mai sus. Ele trebuie să conțină informațiile și documentele justificative indicate în Anexa I la prezentul Regulament și să coreleze informațiile prevăzute în articolul 2. Statele membre prezintă Comisiei programele lor, în două exemplare, sub forma indicată în anexa I.

(2) Programele naționale prevăzute în alineatul (1) trebuie derulate pe o perioadă de maximum 3 ani de la data notificării deciziei Comisiei prevăzută în articolul 6 din Regulamentul (CEE) nr. 2158/92, fără posibilitate de prorogare.

Articolul 2

Programele prevăzute în articolul 1 cuprind:

(a) o prezentare a documentelor justificative care trebuie depuse de către beneficiari; prin „documente justificative” se înțelege toate documentele întocmite în conformitate fie cu dispozițiile legislative sau de reglementare ale statului membru în cauză, fie cu măsurile adoptate de către autoritățile competente, care dispun de dovezi că s-au îndeplinit condițiile aplicabile fiecărei cereri în parte. În această prezentare se prevede termenul limită pentru fiecare document, precum și prevederile sau măsurile conform cărora sunt elaborate și o descriere succintă a conținutului acestor documente;

(b) modele de formulare pe care beneficiarii le folosesc pentru a depune cererile de plată. Aceste formulare trebuie să includă cel puțin un rezumat al cheltuielilor efectuate și un tabel comparativ care să ofere o descriere calitativă și cantitativă a măsurilor prevăzute în acest sens și a celor puse în aplicare;

(c) o descriere a metodelor de control și gestionare stabilite pentru a garanta punerea în aplicare efectivă a măsurilor din cadrul programului, în conformitate cu articolul 8 din Regulamentul (CEE) nr. 2158/92.

Statele membre trebuie, de asemenea, să comunice actualizările ulterioare ale documentelor menționate în primul aliniat.

Articolul 3

(1) Autoritățile competente pot să depună o cerere pentru un avans de până la 30 % din ajutorul acordat de Comisie pentru programul național, dar nu mai devreme de 1 ianuarie în anul următor datei notificării deciziei Comisiei.

(2) Statele membre pot să depună o cerere pentru un al doilea avans de până la 30 % odată ce au furnizat dovada că s-au utilizat 60 % din primul avans pentru același program. Al doilea avans poate fi mărit până la 50 % dacă s-au cheltuit 90 % din primul avans.

(3) Soldul este plătit după ce Comisia primește și aprobă raportul final, o situație financiară definitivă și o cerere prin care se solicită plata finală pentru programul național.

Articolul 4

(1) Începând cu 1 iulie a anului următor datei notificării deciziei Comisiei prin care se aprobă programul, autoritățile competente transmit situații semestriale asupra plăților făcute beneficiarilor conform anexei II, însoțite de o declarație în care se descrie evoluția lucrărilor.

(2) Autoritățile competente trebuie să înainteze Comisiei cereri pentru plata avansurilor și soldurilor pentru programul național, în două exemplare, conform anexei III.

Articolul 5

(1) Dacă un stat membru recuperează oricare din sumele totale pierdute datorită unor neregularități sau din neglijență, acesta le rambursează Comunității.

(2) În cazul în care Comisia constată, în următorii 4 ani de la plata soldului, orice neregularitate într-o operațiune finanțată de către Comunitate, în care suma în cauză nu a fost rambursată Comunității conform alineatului (1), Comisia informează statul membru în acest sens și îi oferă posibilitatea de a face comentarii.

(3) În cazul în care, după examinarea situației și luând în considerare orice observații ale statului membru, Comisia confirmă neregularitatea, statul membru rambursează sumele în cauză.

Articolul 6

Regulamentul (CEE) nr. 1170/93 se abrogă.

Totuși, acesta continuă să se aplice cererilor de ajutor care au fost depuse până la 1 noiembrie 1998.

Articolul 7

Prezentul regulament intră în vigoare în a treia zi de la data publicării în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 28 iulie 1999. Pentru Comisie Franz FISCHLER Membru al Comisiei

(1) JO L 217, 31.7.1992, p. 3.

(2) JO L 51, 21.2.1997, p. 11.

(3) JO L 312, 23.12.1995, p. 1.

(4) JO L 118, 14.5.1993, p. 23.

(5) JO L 193, 9.7.1998, p. 20.

ANEXA I

(Prezentarea programelor)

Informații privind programul național pentru 200…

1. Datele de contact ale autorității competente: (numele, adresa, numărul de telefon și fax, adresa de poștă electronică ale persoanei sau organizației de contact)

2. Descrierea programului și a locației măsurilor planificate

3. Zonele cu risc de incendiu vizate [în sensul articolului 2 din Regulamentul (CEE) nr. 2158/92]

4. Contribuția programului la punerea în aplicare a planului/planurilor de protecție împotriva incendiilor [în sensul articolului 3 din Regulamentul (CEE) nr. 2158/92] pentru zonele vizate

5. Durata programului, datele de începere și încetare a punerii în aplicare a programului și planificarea provizorie a punerii în aplicare

6. Costul total al programului și ajutorul solicitat (procentajul din costul total)

7. Defalcarea costurilor în funcție de măsuri (completați tabelul 1)

8. Descrierea diferitelor cereri incluse în programul național (completați tabelul 2, folosind un formular pentru fiecare solicitant)și un rezumat al cererilor (completați tabelul 3)

9. Programarea financiară a programului național (completați tabelul 4)

10. Confirmarea că lucrările nu vor începe înainte ca programul să fie depus: Nu/Da (tăiați după caz)

11. Organizația la care este plătit ajutorul și informații bancare

12. Prezentare a documentelor justificative care să fie depuse de către beneficiari; modele de formulare folosite de beneficiari pentru cererile lor de plată; descrierea metodelor de control și gestiune stabilite pentru a garanta punerea în aplicare eficientă a măsurilor din cadrul programului

13. Confirmarea că nici o cerere din cadrul programului nu se depune și altor fonduri comunitare

Data

Semnătura și ștampila

ANEXA II

Observații introductive

Cererile pentru avansuri și plăți, declarațiile la fiecare 6 luni și rapoartele asupra evoluției lucrărilor trebuie depuse în două exemplare la:

Comisia Europeană Direcția Generală Agricultură Unitatea VI/FII.2, Rue de la Loi/Wetstraat 200 B-1049 Bruxelles

Situația plăților semestriale făcute către beneficiari

Se folosește formularul din tabelul 1.

Evoluția lucrărilor

Se folosește formularul din tabelul 2.

ANEXA III